b'\n_START_ARTICLE_\nMikaela Laur\xc3\xa9n\n_START_SECTION_\nKarriere\n_START_PARAGRAPH_\nMikaela vokste opp i Enskede i s\xc3\xb8ndre Stockholm. Hun begynte \xc3\xa5 sv\xc3\xb8mme allerede som tre\xc3\xa5ring og trente med Stockholmpolitiets Idrettsforening. Som atten\xc3\xa5ring flyttet Mikaela til USA, der hun hadde blitt rekruttert av University of Nebraska\xe2\x80\x93Lincoln. Under oppholdet i USA bestemte Mikaela seg for \xc3\xa5 tatovere ordet Destiny, samtidig som landslagsvenninnen Therese Alshammar tatoverte ordet Diva. I 2001 returnerte Mikaela til Sverige og fortsatte sin satsing mot Sommer-OL 2004 i Aten._NEWLINE_I mars 2005 ble Mikaela Laur\xc3\xa9n tatt for \xc3\xa5 ha oppbevart anabole steroider i sin leilighet. Hun ble d\xc3\xb8mt til ett \xc3\xa5r og to m\xc3\xa5neders fengsel for grovt doping- og v\xc3\xa5penforbrytelse. Straffen ble avtjent til og med mai 2006. I fengselet studerte Mikaela ern\xc3\xa6ring og trening ved Mittuniversitetet i \xc3\x96stersund. Hun fortsatte med fysisk trening og ledet treningen for kvinnene p\xc3\xa5 anstalten. Etter l\xc3\xb8slatelsen utdannet Mikaela seg til personlig trener, returnerte till USA for \xc3\xa5 jobbe som personlig trener i Santa Monica, og startet satsingen mot \xc3\xa5 bli proffbokser._NEWLINE_Mikaela debuterte som proffsbokser i april 2009. Hun vant WPBFs verdensmesterbelte i kvinnenes weltervekt, 24. september 2010, da hun slo den 40 \xc3\xa5r gamle amerikaneren Jill Emery p\xc3\xa5 poeng i Sundsta Sporthall i Karlstad. Etter seieren i Karlstad fikk Mikaela g\xc3\xa5 en t\xc3\xb8ff kamp i tyske Rostock, 30. oktober 2010, mot Cecilia Br\xc3\xa6khus, som endte med at hun tapte verdensmesterbeltet p\xc3\xa5 knockout i den syvende runden.'